A Bizottság határozata
(1997. február 28.)
a tagállamok által húsipari termékek behozatalára feljogosított harmadik országok jegyzékének megállapításáról
(EGT vonatkozású szöveg)
(97/222/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 96/91/EK irányelvvel [1] módosított, a szarvasmarhafélék, a juh- és kecskefélék, a sertés, valamint friss hús vagy húsipari termékek harmadik országból történő importja esetén az egészségügyi és állat-egészségügyi ellenőrzések problémáiról szóló, 1972. december 12-i 72/462/EGK tanácsi irányelvre [2] és különösen annak 21. cikke a) pontjára és 22. cikkére,
tekintettel a legutóbb a 96/90/EK irányelvvel [3] módosított, a 89/662/EGK irányelv A. mellékletének I. fejezetében említett, és a kórokozók tekintetében a 90/425/EGK irányelv A. mellékletének I. fejezetében említett különös közösségi előírásokban megállapított állat-egészségügyi és közegészségügyi követelmények hatálya alá nem tartozó termékek Közösségen belüli kereskedelmét és a Közösségbe történő behozatalát szabályozó állat-egészségügyi és közegészségügyi követelmények megállapításáról szóló, 1992. december 17-i 92/118/EGK tanácsi irányelvre [4] és különösen annak 10. cikke (2) bekezdése c) pontjára,
mivel a legutóbb a 97/160/EK bizottsági határozattal [5] módosított 79/542/EGK tanácsi határozat [6] összeállítja azon harmadik országok jegyzékét, amelyekből a tagállamok engedélyezik többek között a szarvasmarhából, a sertésből, az egypatás állatokból, a juhból és a kecskéből származó húsipari termékek behozatalát;
mivel a legutóbb a 96/92/EK határozattal [7] módosított 91/449/EGK bizottsági határozat [8] megállapítja azon harmadik országok jegyzékét, amelyekből a tagállamok engedélyezik a szarvasmarhából, a sertésből, a lófélékből, a juhból és a kecskéből származó húsipari termékek behozatalát;
mivel a legutóbb a 96/2/EK határozattal [9] módosított 94/85/EK bizottsági határozat [10] összeállítja azon harmadik országok jegyzékét, amelyekből a tagállamok engedélyezik a friss baromfihús behozatalát; mivel e jegyzék a baromfihúsból készült húsipari termékek behozatalára is vonatkozik;
mivel a legutóbb a 96/137/EK határozattal [11] módosított 94/86/EK bizottsági határozat [12] összeállítja azon harmadik országoknak a jegyzékét, amelyekből a tagállamok engedélyezik vadhús behozatalát; mivel ez a jegyzék a vadhúsból készült termékekre is vonatkozik;
mivel a legutóbb a 96/344/EK határozattal [13] módosított 94/278/EK bizottsági határozat [14] összeállítja azoknak a harmadik országoknak a jegyzékét, amelyekből a tagállamok engedélyezik többek között a nyúlhúsból, a tenyésztett szárnyasvadak húsából és a tenyésztett prémes vadak húsából származó húsipari termékek behozatalát;
mivel a 91/449/EGK bizottsági határozatot hatályon kívül helyezte a 97/221/EK bizottsági határozat [15];
mivel össze kell állítani egy módosított jegyzéket azon jóváhagyott országokról, amelyekből a tagállamok engedélyezik olyan húsipari termékek behozatalát, amelyeket nem csak szarvasmarhából, sertésből, lóféléből, juhból és kecskéből származó húsokból állítanak elő, hanem tenyésztettvad-húsból, házinyúlhúsból vagy vadhúsból;
mivel a harmadik országokból importálható húsipari termékek csoportjai az előállító harmadik országok egészének vagy részeinek egészségügyi helyzetétől függnek; mivel egyes húsipari termékeket különleges kezelés alá kell vetni ahhoz, hogy importálhatók legyenek;
mivel a legutóbb a 95/68/EK tanácsi irányelvvel [16] módosított 77/99/EGK tanácsi irányelv [17] a minimális kezelési követelmények megállapítása útján határozza meg a húsipari termék fogalmát; mivel a fent említett jegyzékben szereplő egyes harmadik országok, vagy a harmadik országok egyes részei csak olyan húsipari termékek behozatalára kaptak engedélyt, amelyeket teljes hőkezelésnek vetettek alá;
mivel a 97/221/EK határozat meghatározza a tagállamok által harmadik országokból behozott húsipari termékekre vonatkozó állat-egészségügyi feltételeket és állatorvosi bizonyítvány kiállítását;
mivel meg kell állapítani az e termékeknek az előállító harmadik országokból történő behozatalához szükséges minimális kezelési követelményeket;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A tagállamok engedélyezik a 97/221/EK határozatban meghatározott húsipari termékek behozatalát azon harmadik országokból vagy e harmadik országok részeiből, amelyek szerepelnek a melléklet I., II. és III. részében található jegyzékekben, amennyiben e termékeket alávetették a melléklet IV. részében rájuk vonatkozóan megállapított kezelésnek, továbbá a 97/221/EK bizottsági határozatban megállapított megfelelő állat-egészségügyi bizonyítvány kíséri azokat.
2. cikk
Ezt a határozatot 1997. március 1-jétől kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 1997. február 28-án.